
A vadászat, vadgazdálkodás megítélése a fiatalok körében

Az elmúlt 5 évben, amióta szoros kapcsolatot ápolok a vadászattal és a vadgazdálkodással, gyakran
kell ismerősök, barátok kérdéseire válaszolnom: " Hogy van szíved lelőni az ártatlan jószágot?" Erre egyértelmű választ adni nem könnyű, sőt néhány szóban talán lehetetlen. Nehéz elmagyarázni, hogy mit jelent a vadászoknak a vadászat, mert ahogy minden ember más, így az erről alkotott kép is különbözhet. Ha megkérdezzük a hétköznapi embereket, hogy mit tudnak, gondolnak a vadászatról, többnyire homályos elképzeléseik vannak, amelyek sokszor negatív médiahíreken alapulnak (pl.: vadászbalesetek). Valójában nem ismerik a vadászok munkáját, de még a vadászható
fajokat sem.
Munkámban online kérdőíves felmérést végeztem fiatalok körében. A 221 megkérdezettet a Facebook-on saját kapcsolati hálómon keresztül értem el, a válaszadók köre azonban jóval szélesebb volt, mint a saját közvetlen ismerőseim köre. A kérdések a vadászat és a vadgazdálkodás
általános ismeretére, a természetvédelem és a vadgazdálkodás kapcsolatára és vadhúsfogyasztási szokásokra irányultak. A megkérdezettek 78,9 %-a sem markánsan üzletnek, sem hivatásnak nem tekinti a vadászatot, 52,6 %-uk inkább rekreációnak látja. Az általános iskolai végzettségűek körében jobb a vadászat megítélése, mint a középfokú végzettségűek körében. A felsőfokú végzettségűek véleménye kiegyenlítettebb. A nők 15 %-a, míg a férfiaknak csak 1,7 % érzi úgy, hogy nincs szükség vadászatra. A megkérdezettek többsége nem lát ellentétet a vadgazdálkodás és a
természetvédelem céljai között. A városlakók inkább tartják a vadhúst bioételnek, mint a falusi lakosság.
Eredményeim arra utalnak, hogy vadászat és a vadgazdálkodás megítélése viszonylag jó a megkérdezettek körében, de a valós ismereteik meglehetősen hiányosak. A vadgazdálkodók tehát úgy javíthatják a laikusok viszonyulását a szakmájukhoz, ha több információt közvetítetnek munkájukról a közvélemény felé.



